ນາ​ຍົກ​ຄົນ​ໃໝ່​ຂອງ​ອັງ​ກິດ: ​ທີ່​ມັກ​ໃນ​ນະ​ໂຍ​ບາຍ​​ຕ່າງ​ປະ​ເທດ ​ແບບ​ໃຊ້​ທະ​ຫານ ພວມປະ​ເຊີນ​​ກັບ​ການ​ທ້າ​ທາຍ ຢູ່​ພາຍ​ໃນ​ປະ​ເທດ
ທ່ານ​ນາງ​ລິ​ສ ທ​ຣັ​ສ ຕ້ອງ​ແກ້​ໄຂ​ບັນ​ຫາ​ພະ​ລັງ​ງານ ແລະ​ວິ​ກິດ​ການ​ເສດ​ຖະ​ກິດ ໃນ​ຂະ​ນະ​ທີ່​ທ່ານ​ນາງ​ເປ​ັນ​ຜູ້​ນຳ​ພາ​ພັກ​ນິ​ຍົມ​ແນວ​ທາງ​ເດີມ
ທ່ານນາງລິສ ທຣັສ ເຂົ້າຮັບຕຳແໜ່ງເປັນນາຍົກລັດຖະມົນຕີອັງກິດຢ່າງເປັນທາງການໃນວັນອັງຄານວານນີ້ ແທນທ່ານບໍຣິສ ຈອນສັນ ທີ່ລາອອກໃນເດືອນກໍລະກົດ ໃນການເຂົ້າເຝົ້າພະຣາຊີນີເອລີຊາແບັດເປັນການສ່ວນຕົວທີ່ປາສາດແບລມໍຣາລ (Balmoral) ຢູ່ສະກັອດແລນ ໃນວັນອັງຄານວານນີ້ ທ່ານນາງທັສໄດ້ຖືກຂໍຮ້ອງໃຫ້ປະກອບຄະນະລັດຖະບານຊຸດໃໝ່ ການເຂົ້າເຝົ້າ ຊຶ່ງເປັນພິທີການ ທີ່ຈະໃຫ້ມີຂຶ້ນຢູ່ສະກັອດແລນ ຍ້ອນພະຣາຊີນີ ມີພະຊົນມາຍຸ 96 ພັນສາ ບໍ່ສາມາດທີ່ຈະເດີນທາງໄປນະຄອນຫຼວງລອນດອນໄດ້ ເນື່ອງຈາກບັນຫາທາງດ້ານສຸຂະພາບ ທ່ານນາງທຣັສ ແມ່ນນາຍົກລັດຖະມົນຕີຄົນທີ 15 ທີ່ຊົງແຕ່ງຕັ້ງໂດຍພະຣາຊີນີເອລີຊາແບັດແລະເປັນຜູ້ນຳພັກແນວທາງເດີມຄົນທີ 4 ໃນໄລຍະ 7 ປີ ຊຶ່ງເປັນການສະແດງໃຫ້ເຫັນເຖິງການມີພະຊົນມາຍຸທີ່ຍືນຍາວຂອງພະຣາຊີນີແລະຄວາມວຸ້ນວາຍທາງດ້ານການເມືອງຂອງອັງກິດ ການເຂົ້າເຝົ້າ ຂອງທ່ານນາງ ທຣັສ ມີຂຶ້ນພຽງບໍ່ເທົ່າໃດຊົ່ວໂມງ ຫຼັງຈາກທ່ານຈອນສັນ ເດີນທາງໄປສະກັອດແລນ ເພື່ອເຂົ້າເຝົ້າພະຣາຊີນີເຊັ່ນດຽວກັນ ໃນເວລາຕໍ່ມາ ທ່ານນາງທຣັສໄດ້ບິນກັບຄືນໄປລອນດອນ ໃນຕອນແລງ ທ່ານນາງໄດ້ປະກາດ ກ່ຽວກັບບູລິມະສິດຂອງລັດຖະບານ ໃນຄຳປາໄສທາງໂທລະພາບ ຢູ່ນອກບ້ານພັກໝາຍເລກ 10 ຖະໜົນດາວນິ່ງ ຂອງນາຍົກລັດຖະມົນຕີ ທ່ານນາງທຣັສ ເຄີຍຮັບໜ້າທີ່ເປັນລັດຖະມົນຕີການຕ່າງປະເທດ ພາຍໃຕ້ທ່ານຈອນສັນ ມີການເບິ່ງກັນວ່າ ທ່ານນາງມັກການນຳໃຊ້ທະຫານໃນນະໂຍບາຍການຕ່າງປະເທດ ແລະໄດ້ໃຫ້ຄຳໝັ້ນສັນຍາວ່າ ຈະເອົານະໂຍບາຍທີ່ເຂັ້ມແຂງຕໍ່ປະເທດຕ່າງໆເຊັ່ນຣັດເຊຍ ແລະຈີນ “ພວກເຮົາໃນເວລານີ້ກຳລັງປະເຊີນໜ້າກັບກະແສລົມຕ້ານຢ່າງຮ້າຍແຮງຢູ່ໃນທົ່ວໂລກ ທີ່ມີສາເຫດມາຈາກສົງຄາມອັນໜ້າຢ້ານກົວຂອງຣັດເຊຍໃນຢູເຄຣນແລະຜົນທີ່ຕິດຕາມມາຂອງໂຄວິດ … ຄວາມເປັນເອກກະພາບກັບພັນທະມິດ ພວກເຮົາຈະລຸກຂຶ້ນເພື່ອອິດສະຫຼະພາບແລະປະຊາທິປະໄຕຢູ່ໃນທົ່ວໂລກ” ນັ້ນຄືຄຳເວົ້າຂອງທ່ານນາງທຣັສ ແຕ່ແນວໃດກໍຕາມ ທ່ານນາງທຣັສກໍຍັງປະເຊີນໜ້າກັບບັນຫາທ້າທາຍຢູ່ພາຍໃນປະເທດ ທ່ານນາງທຣັສຍັງໃຫ້ຄຳໝັ້ນສັນຍາທີ່ຈະເພີ້ມການໃຊ້ຈ່າຍໃນດ້ານປ້ອງກັນປະເທດ 3 ເປີເຊັນຂອງຍອດຜະລິດຕະຮວມພາຍໃນຫຼືຈີດີພີ ຊຶ່ງກຸ່ມພວກນັກວິເຄາະທີ່ສະຖາບັນ RUSI ກະປະມານວ່າ ຈະຕົກເປັນເງິນເພີ້ມຕື່ມ 180 ຕື້ໂດລາ ໃນຂະນະດຽວກັນ ທ່ານນາງກໍໄດ້ໃຫ້ຄຳໝັ້ນສັນຍາ ທີ່ຈະສືບຕຍໍ່ການໃຫ້ຄວາມຊ່ວຍເຫຼືອທາງທະຫານແລະມະນຸດສະທຳແກ່ຢູເຄຣນ ມາຮອດປັດຈຸບັນ ອັງກິດໄດ້ໃຫ້ການຊ່ວຍເຫຼືອໄປແລ້ວ 3 8 ຕື້ໂດລາ ໃນຖານະທີ່ເປັນລັດຖະມົນຕີ ທ່ານນາງທຣັສແມ່ນຜູ້ເອົາທ່າທີຢ່າງແຂງຂັນຕໍ່ຈີນ ທ່ານນາງໄດ້ມີການພົວພັນຢ່າງໃກ້ຊິດໃນການຕັດສິນໃຈຫ້າມບໍ່ໃຫ້ບໍລິສັດໂທລະຄົມມະນາຄົມ ຫົວເຫວີຍ ຂອງຈີນ ມີສ່ວນພົວພັນໃນລະບົບ 5 ຈີ ຂອງອັງກິດຍ້ອນເປັນຫ່ວງໃນເລື້ອງຄວາມໝັ້ນຄົງແຫ່ງຊາດ ປະທານາທິບໍດີສະຫະລັດ ທ່ານໂຈ ໄບເດັນ ໄດ້ສະແດງຄວາມດີໃຈນຳທ່ານນາງທຣັສ ຜ່ານທາງທວີດເຕີ້ໃນວັນອັງຄານວານນີ້ ຊຶ່ງທ່ານໄບເດັນຂຽນວ່າ “ຂ້າພະເຈົ້າຫວັງວ່າ ຈະໄດ້ມີຄວາມສຳພັນພິເສດແບບເລິກເຊິ່ງ ລະຫວ່າງປະເທດຂອງພວກເຮົາທັງສອງ ແລະການຮ່ວມມືຢ່າງໃກ້ຊິດກ່ຽວກັບບັນຫາທ້າທາຍຕ່າງໆຂອງໂລກ ຮວມທັງການສືບຕໍ່ໃຫ້ຄວາມສະໜັບສະໜຸນແກ່ຢູເຄຣນ ໃນຂະນະທີ່ປະເທດດັ່ງກ່າວຕໍ່ສູ້ປ້ອງກັນໂຕຈາກການຮຸກຮານຂອງຣັດເຊຍ ”